Макъамэм и дунейм
Налшык и музыкальнэ школ №1-м щекIуэкIащ мы гъэм а еджапIэр къэзыуха ШкIэжь Беслъэн и концерт.
Классическэ гитарэм Iэзэу еуэ, илъэс 16 зи ныбжь щIалэм зыкъыщигъэлъэгъуат Иванов-Крамскойм и цIэр зезыхьэ сабий музыкальнэ школу Москва дэтым классическэ гитарэм еуэнымкIэ щекIуэкIа урысей-псо зэпеуэм. Апхуэдэ нэгъуэщI куэдми я лауреатщ мы щIалэр.
Музыкант ныбжьыщIэм и егъэджакIуэ Юрковская Маринэ зэрыжиIэмкIэ, Беслъэн музыкальнэ школым къыщыщIэтIысхьар илъэситI ипэкIэщ. Ар занщIэу хагъэтIысхьащ 3-нэ курсым щеджэхэм. Iэзагъ ин зыбгъэдэлъ щIалэ цIыкIум 4-нэ, 5-нэ курсхэри зы илъэсым зэдихьащ икIи еджапIэр фIым я фIыжу къиухащ.
Шэрэдж Дисэ.
